Opdatering klokken 11.27: Afspærringen er nu ophævet ved Adelgade. Dermed fandt bomberydderne tilsyneladende ingenting i bygningen, der huser reklamefirmaet &Co., som modtog en bombetrussel torsdag morgen. - Vi kan bekræfte, at afspærringen er ophævet, og at der ikke er blevet fundet noget derude, oplyser Københavns Politis pressevagt til TV 2 Lorry.

Københavns Politi rykkede torsdag ud til en bombetrussel mod en virksomhed i Adelgade, der ligger i det indre København.

Truslen var fremsat mod reklamefirmaet &Co, der står bag en omstridt SAS-reklamefilm.

Politiet modtog anmeldelsen om truslen klokken 05.00.

Læs også Politi efterlyser vidner efter eksplosion

Ritzaus journalist på stedet berettede tidligere, at politiet havde afspærret Adelgade fra Gothersgade til Dronningens Tværgade.

Samtidig var der adskillige betjente til stede i området.

Truslen fik samtidig fået bomberyddere og brandvæsen til at rykke til stedet. Omkringliggende ejendomme, blandt dem det store Generator Hotel, blev evakueret i forbindelse med hændelsen.

Skarp kritik af ny reklame

SAS modtog skarp kritik onsdag, efter at selskabet havde offentliggjort en kampagnevideo med titlen "SAS - what is truly Scandinavian".

Videoen satte spørgsmålstegn ved en række ting, der almindeligvis sættes i forbindelse med de skandinaviske lande.

Her ses en af bomberydderne ved Adelgade, hvor reklamefirmaet &Co. torsdag morgen fik en mail med en bombetrussel. Foto: Presse-fotos.dk

I kampagnen fremførtes det blandt andet, at rugbrød er tyrkisk, smørebrød er fra Holland, vindmøller er fra Persien og cykeltraditionen er lånt fra Tyskland.

Pointen i videoen er, at man bliver inspireret af at rejse ud i verden, og at man tager det med hjem, som man godt kan lide.

Det er &Co., der står bag kampagnen.

Se den nye og kortere version af den omdiskuterede video her. Artiklen fortsætter under videoen.

Efter heftig kritik på de sociale medier trak SAS senere på dagen videoen tilbage.

Siden oplyste luftfartsselskabet, at det har genudgive videoen i en "kortere og klarere" version. Og at kampagnens budskab blev "misforstået".

Politi, bomberyddere og brandvæsen var torsdag til stede i Adelgade i det indre København, som samtidig var afspærret. Det skete som følge af en bombetrussel mod reklamefirmaet &Co. Foto: Presse-fotos.dk